Eimskip dæmt til að greiða Samskipum bætur vegna samkeppnisbrota Landsréttur hefur með dómi sínum föstudaginn 20. desember staðfest fyrri dóm Héraðsdóms Reykjavíkur frá því fyrir ári síðan um skyldu Eimskips til að greiða Samskipum skaðabætur að upphæð 350 milljóna króna með vöxtum , vegna ólögmætra samkeppnishamlandi aðgerða Eimskipafélagsins á árunum fyrir hrun . Samskip hf. höfðuðu málið til að sækja skaðabætur en upprunalega var Eimskip dæmt til stjórnvaldssektar að fjárhæð 230 milljóna króna fyrir brot gegn 11. gr samkeppnislaga . Brotin fólust í umfangsmiklum aðgerðum Eimskips þar sem félagið misnotaði markaðsráðandi stöðu sína gegn Samskipum , m.a. með því að gera viðskiptamönnum sínum bæði ólögmæt tilboð og semja við þá um ólögmæt einkakaup eða tryggðarafslætti . Eimskip var einnig gert að greiða Samskipum sjö milljónir króna í málskostnað í héraði og fyrir Landsrétti . Í dómnum hér að neðan er Eimskip undir nafninu A 1988 hf. , en nafni félagsins var breytt árið 2009 eftir samþykkt nauðsamninga í kjölfar efnahagshrunsins .